Koera hooldamine

**Koera trimmimine** on koera hügieeniline hooldus ja puhastamine, samuti koera väljanägemise parandamine näituseks või muuks konkursiks. Sellega tegelevat kutselist koerahooldajat nimetatakse **koerajuuksuriks** (ingl *groomer*).

## Hooldamise põhjused

Trimmimine on koera heaolu ja tervise oluline osa, mis võib tema eluiga pikendada. Koera hoolduse vajadus sõltub tema tõust, vanusest ja tervisest. Regulaarne hooldus aitab tagada koera heaolu ja tervise. Paljud koerad ajavad karva, kuid näiteks puudlitel, kes karva ei aja, tuleb karvkatet siiski hooldada iga 6–8 nädala tagant.

Peamised põhjused igapäevaseks hooldamiseks: 
* kandidoosi, kriimustuste ja muude nahaprobleemide tekkimise tõenäosuse vähendamine;
* koera üldise puhtuse tagamine;
* koera tervise jälgimine, st haigustele viitavate haavade, paistetuse, liigeste seisundi ja iseloomumuutuste kontrollimine;
* väliste parasiitidega nakatumise tõenäosuse vähendamine

## Tööriistad ja tarvikud

**Kraabits või kraapraud** – kummist või plastist väikeste hammastega vahend. Kraabitsaga hõõrutakse koera karva, et lahti saada mustusest, lahtistest karvadest ja muust ning ergutada naha loomulikku rasutootmist. Sageli kasutatakse kraabitsat koertega, kes ajavad palju karva, näiteks saksa lambakoerad. Seda on vaja ka selleks, et näiteks kõrvades, käppades ja sabas olevaid pusasid lahti harutada. Kraabitsat on vaja kasutada ettevaatlikult, sest liiga jõuliselt hõõrudes võib koera nahale kahju teha.

**Terav metallhari** – lühikeste, teravate hammastega metallist tööriist, mida kasutatakse teatud karvatüüpidel surnud karva eemaldamiseks. Metallharjaga ei lõigata karva.

**Käärid ja pügamismasinad** – lõikamisvahendid, mida kasutatakse karvkatte lühendamiseks või tundlikel aladel karva eemaldamiseks. Mitte kõik karvatüübid ei talu pügamist, sealhulgas kahekihilise karvkattega tõud nagu borderkolli. Selliste koerte karv jahutab koera suvel ja soojendab talvel ja kui see pole just pulstunud, ei tohi seda maha lõigata. Tüüpilised käärid karva lõikamiseks on umbes 16,5–23-sentimeetrised, pikemad kui tavalised juuksurikäärid. Kuna koerad ei püsi alati lõikuse ajal paigal, on mõned käärid kujundatud nüri otsaga, et vigastusi ennetada.

**Trimminoad** – töövahendid, mida kasutatakse pikkade või jäikade karvade juurtega välja tõmbamiseks. Trimminoad on abiks paljude terjerite ja šnautserite karvkatte hooldamisel. Kõige sagedamini kasutatakse näitusekoertega.

Koera hooldamine enne pesemist on tähtis, kuna see eemaldab karvalt surnud aluskihid ning tagab, et vesi ja šampoon jõuaksid põhjalikult nahani. Seda võib teha kraabitsaga kogu kehal, eriti jalgadel ja kohtades, kus karv sagedamini pulstub.

Lemmikloomahooldajad kasutavad mõnikord ka metallharjastega kamme varvaste ja varbavahede kammimiseks. Niisugused kammid on kasulikud piirkondades, kus karvad kipuvad pulstuma. Sabapiirkonna kammimine on väga oluline, kuid tavaliselt kiputakse seda unustama. Koeraharju on eri suuruses ja kujuga. Neid valmistatakse metallist, puidust või plastist. Harju on mitmesuguseid, kuid mitte kõik ei ole kutseliste koerahooldajate hulgas populaarsed. Enamik neist valib ise oma tööks sobivad. Koeraharju kasutatakse sageli just nendel tõugudel, kellel on pikk ja karm karvkate, kuna nende karv nõuab suuremat tähelepanu. Kõige tavalisemad harjad on massaažihari, metallpiidega kamm ja kraabits. Massaažihari on kõige sagedamini kasutatav hari, sest see sobib igat tüüpi karvastikule. Tavaliselt sobivad pikapiilised ja laiad harjad pika karvaga koertele, lühikesepiilised ja tihedamad aga lühikese karvkattega koertele. Massaažiharja kasutatakse koera karvastiku kammimiseks, muuhulgas selleks, et karva läikivamaks muuta. Seda võib kasutada iga päev, sest selline hari puhastab karva tolmust ja mustusest. Keskmise pikkusega ja pikakarvaliste koertega kasutatakse tavaliselt metallharjastega kamme. See kamm sobib ka kahuse karvaga koertele. Metallharjastega kamm on ovaalse kujuga ja selle harjased on kummist alusel. Seda tüüpi kamm sobib koertele, kellel on pikk, sooniline või krussis karvkate, kuna sellega on hea pusasid harutada. Metallpiidega harjadel on piidel pehmendatud otsad, mis kaitsevad koerte nahka kriimustuste ja haavandite tekkimise eest. Plastist otsad võivad aga ajaga kuluda ja sellepärast tuleb neid harju aeg-ajalt välja vahetada. Metallharjastega kamme on eri suuruse ja tekstuuriga, sõltuvalt hooldatava karva tüübist.  

**Kraas** – tavaliselt kasutatakse seda pärast massaažiharja või metallharjastega kammiga kammimist. Kraasiga saab karva silendada ja pusasid lahti harutada. Kraasil on metallharjased, mis on kinnitatud plaatjale pinnale. Kraasi kasutatakse pika ja krussis karvkattega koertel. Raskematel juhtudel soovitatakse kasutada jäigemate harjastega kammi. Seda tüüpi kamme on eri suuruses ja eri jäikusega harjastega.

On ka kombineeritud harjastega kamme. Seda tüüpi kamm on kõige mugavam, kuna sellega saab teha mitut tüüpi hooldamist. Kombineeritud kammil on kaks poolt: ühel poolel on hari, mis sobib lühikese karva hooldamiseks, ja teisel pool harjastega kamm, millega saab kammida pikakarvalisi ja kahekihilise karvastikuga koeri.

**Pulstunud karva harjad –** spetsiaalsed harjad, mis aitavad koera pulstunud karvu läbi kammida, et ei tekiks karvavabu kohti. Need enamasti metallist ja pikkade harjastega kammid on olulised hooldusvahendid, eriti paksu karvkattega koerte nagu Newfoundlandi koera ja Siberi haski puhul. Need aitavad hõlpsasti eemaldada surnud karvu ja masseerida koera nahka. Kammi hambad ulatuvad karvkatte aluskihini, mis muudab karvade eemaldamise kiiremaks, samuti saab kammi kasutada pusade lahtikammimiseks.

**Pusalõikur** on käsitsi kasutatav väikeste lõiketeradega kamm, mida kasutatakse enne pügamist koera surnud aluskarva eemaldamiseks. Lõikur sobib paljudele koeratõugudele ning see on muutumas koeraomanike ja -juuksurite seas aina populaarsemaks. Sellega on mugav eemaldada ka pusasid.

**Jalal seisev föön** on vahend koera karva kiireks kuivatamiseks. Tegu on spetsiaalse fööniga, mis teeb karva kuivatamise lihtsamaks. Enamasti kasutatakse fööne pigem koerasalongides kui koeraomanike seas. Koera ei tohiks kuivatada inimestele mõeldud fööniga, kuna see võib tekitada nahaärritust, kuiva nahka ja haavandeid.

**Šampoonid ja palsamid** on väga levinud koerte hooldusvahendid. Koeraomanikel soovitatakse kasutada šampoone, palsameid ja loputusvahendeid, mis on loodud spetsiaalselt koertele. 

Koeraomanikud, kes soovivad lemmiklooma hooldada kodus, vajavad erinevaid harju ja kamme, mis on mõeldud konkreetselt nende koeratõule. Tähtis osa koera hooldamise juures on kõrvade ja silmade puhastamine. Selleks on mõeldud spetsiaalsed kõrvade ja silmade puhastusvahendid, mida on võimalik endale soetada lemmikloomapoodidest.

Hammaste hooldus on kõige olulisem osa koera hoolduse puhul, kuna nagu ka inimestel, võib suuhooldus mõjuda lemmiklooma tervisele positiivselt. Siiski on see üpris raske ülesanne, kuna tihti ei lase koerad enda hambaid harjata. Hammaste hoolduseks on mõeldud spetsiaalsed komplektid, mida saab osta lemmikloomapoodidest. Koertele mõeldud hambapasta on tavaliselt eri lõhna ja maitsega looduslik suhkruvaba hambapasta. Hambapasta vahtu ajamine või loputamine pole vajalik.

Hooldamise lõppviimistlust saab teha lõhnastatud sprei, paelte ning muude vahendite ja aksessuaaridega.

Hooldustarvikute hulka kuuluvad samuti kirbutõrjevahendid. Koera hoolduse ajal kasutatakse mitmesuguseid kirbu- ja täitõrjevahendeid. Kui lemmikloomal leitakse kirbud või täid, siis need tuleb kohe eemaldada ning parim võimalus selleks on hoolduse ajal. Pärast hooldust tuleks mõne kuu jooksul kasutada spetsiaalseid parasiidivastaseid preparaate, kuni koer on täielikult parasiidivaba. 

Hooldusprotseduuride lauad muudavad kogu protsessi mugavamaks ja turvalisemaks, aga neid kasutavad tavaliselt vaid kutselised koerajuuksurid ja omanikud, kelle koerad käivad näitustel. Need lauad tagavad turvalise ja mugava keskkonna hoolduseks, kuid paljud koeraomanikud kasutavad selleks ka käepärasemaid vahendeid.

## Vannitamine
Koerte pesemiseks on olemas spetsiaalsed vannid, mida kasutatakse enamasti koerasalongides. Need on valmistatud mitmesugustest materjalidest, sealhulgas tsingitud terasest. Koeri saab vannitada käsidušiga pestes või ämbrist vett peale kallates. Tihtipeale ei piisa ainult ühest vannituskorrast, et koer puhtaks saaks. Teine vannituskord on parim viis kindlustamaks, et koer saab täielikult puhtaks. Koeri tuleks vannitada sooja, kuid mitte kuuma veega, et muuta toiming loomale meeldivamaks. Koeri, kellel on raske või pulstunud karv, tuleb enne vannitamist korralikult kammida ja pusad eemaldada. 

Koertele on välja töötatud mitmesuguseid šampoone ja palsameid, kuid lahjendamata šampooni kasutamine võib koera nahka ärritada. Šampooniga vannitamisel tuleks šampooni lahjendada tootja soovitatud vahekorras, et see oleks koerale meeldivam ja kergemini mahapestav. Kui pärast pesemist jääb koera karva sisse šampoonijääke, siis võib tekkida nahaärritus. Enamik koeri ei vaja vannitamist kuigi tihti, liialt sagedane šampooniga pesemine võib eemaldada koera karvadest vajalikud õlid ja tekitada karvkattes kuivust.

## Karvade eemaldamine
Paljude tõugude karvkatted vajavad pügamist või lõikust. Lõikusstiilid varieeruvad lähtudes tõu iseärasustest ja standarditest. Mõningal määral on pügamisel praktiline eesmärk, kuid peamiselt sõltub pügamisvajadus sellest, milline on omaniku maitse, kas koer käib näitustel ja mis laadi tööd ta teeb.

**Kummist harjamiskindad** ja koeraharjad on mõeldud lühikarvaliste koerte lahtiste karvade eemaldamiseks ning on üheks populaarseimaks hooldusvahendiks koeraomanike seas. Neid on lihtne kasutada, sest need lihtsalt masseerivad karvkatet. Nende eeliseks on, et selliseid harju saab kasutada nii märja kui ka kuiva karvkatte puhul. Mõningad koeratõud nagu Lhasa apso ei vaheta karva, vaid nende karv kasvab pidevalt. Jalgade ümber ning kõhupiirkonnas kasvab karv väga pikaks ja pulstub, pikad karvad koera silmapiirkonnas võivad aga halvendada koera nägemist. Siis tuleb karva lõigata, et hoida silmad karvavabana ja vältida pusade tekkimist. Osad omanikud siiski eelistavad selliste tõugude puhul, et karvkate oleks pikk ja ulatuks maani, seetõttu nad ka kammivad oma koeri tihedamini.

### Trimmimine

Trimmimine tähendab lahtiste karvade eemaldamist sõrmede või trimminoa abil. Karmikarvalistel koertel on nn tsükkel, kus nende tihe karvastik kasvab oma maksimumpikkuseni ning seejärel langeb välja. Karvkatte trimmimine on vajalik surnud karvade eemaldamiseks ning see annab ruumi uute karvade kasvule. Üldjuhul trimmitaksegi karmi karvaga koeri, nt terjereid ja spanjeleid. Kõige pealmist ja ka lahtist karvkatet on võimalik eemaldada trimminoa või -kiviga, et tuua välja koera pehme aluskarv. Trimmimine on koerale valutu, kui seda teha korrektselt. Paljud koerad lausa naudivad seda, kui neid on harjutatud kutsikast saati.

## Küünte lõikamine
Hea tervise säilitamiseks on küünte lõikamine hädavajalik. Liiga pikad küüned avaldavad koera varvastele survet ning see tekitab jalutuskäikudel ebamugavustunnet. Kui lõikamata küüned on liiga pikad ja kõverad, võivad need kasvada käpapadjandisse ning võivad peale valu põhjustada ka infektsioonhaigusi. Koera küüsi tuleks lõigata vähemalt kord kuus, kuna muidu kasvab küüne säsiosa koos küünega liiga pikaks ning hiljem on seda raskem taandada. Koeraomanik saab valida, kas ta lõikab ise oma koera küüsi või laseb seda teha veterinaartöötajate või koerajuuksuri juures. Küünehooldusvahendeid on kolme liiki: giljotiin, sirbikujulise teraga küünetangid ja küüneviil.

## Loominguline hoolitsus
Mõned koerajuuksurid pakuvad koerte karvkatte ja küünte värvimist. Traditsiooniline hooldus tehakse vastavalt tõu standarditele, kuid loomingulises hoolduses antakse koerale ainulaadne ja kaunis välimus. Loomingulist karvahooldust peetakse omaette kunstivormiks, mis lähtub eelkõige hooldaja ehk kunstniku ideest. Selle lihtsamat vormi nimetatakse lemmiklooma tuunimiseks ning selle puhul kohandatakse looma välimust omaniku maitse järgi.

## Muud teenused
Karvkatte hooldamise vahendeid ja muid koertele mõeldud tooteid, näiteks riideid, saab osta koerajuuksuritelt.
## Viited

## Allikad
* https://www.petcity.ee/teenused/grooming
* http://www.snautser.ee/karvahooldus.html
*https://www.aspca.org/pet-care/dog-care/dog-grooming-tips 
*https://www.dogster.com/topic/grooming/